Plan Reactivación - Deputación de Pontevedra\nTemas / Economía / Plan Reactivación\nPlan Reactivación Pontevedra. Covid-19\nA Deputación de Pontevedra e ABANCA subscriben o lanzamento do Plan Reactivación, unha iniciativa que lle dá continuidade e un novo impulso ao Plan Activamos que ambas as dúas entidades aplicaron nos últimos anos para promover o desenvolvemento socioeconómico da provincia a través da concesión de financiación en condicións preferentes a diferentes colectivos.\nA través do Plan Reactivación Pontevedra, ABANCA pon á disposición das súas beneficiarias e beneficiarios diferentes produtos financeiros deseñados para darlles resposta ás necesidades das familias, as pemes, as persoas autónomas e as corporacións locais. A súa filosofía de máxima facilidade de acceso ao crédito tradúcese na ausencia de comisións por estudo, amortización ou cancelación anticipada, na existencia de amplos prazos de amortización e na posibilidade de acollerse a períodos de carencia en determinados casos.\nNo caso das pemes e persoas autónomas, o Plan Reactivación préstalles especial atención ás necesidades de financiamento a curto prazo destas. O catálogo de produtos inclúe dúas pólizas de crédito, unha delas de carácter especial destinada a cubrir as necesidades de circulante derivadas da crise da COVID-19. Outras finalidades contempladas son a creación de novos negocios, a realización de novos investimentos, o fomento da eficiencia enerxética e a dixitalización.\nOs produtos para familias están orientados á adopción de enerxías renovables, a mellora enerxética e de accesibilidade no fogar, a dotación tecnolóxica e a mellora da habitabilidade no medio rural. As corporacións locais contan con financiamento para a realización de investimentos, circulante, avais e confirming.\nConvenio entre ABANCA e a Deputación de Pontevedra (18/05/2020)


Xoán Antón Pérez-Lema | lunes, 5 de octubre de 2020, 00:41\ntensión xerada polas diverxencias sanitarias entre o Goberno rexional de Madrid e o Goberno do Estado fixo agromar, porén, un consenso implícito de ambos os dous Gobernos a respecto da especialidade da rexión madrileña como auténtica cerna do Estado, de xeito que Madrid é o núcleo fundamental de España e España só se podería entender dende o seu centro, dende Madrid.\nDas resultas destes procesos ( uns consubstanciais á definición do Estado español borbónico, outros propios dos últimos trinta anos), a rexión de Madrid representa hoxendía o 19,2% do PIB con só un 1,6% do territorio. Mais esta xeración do PIB non xurde dunha base produtiva dinámica, diversificada ou competitiva, senón nomeadamente do efecto da capitalidade. O 29% dos empregados públicos do Estado ubícanse na Vila de Madrid. O 60% das licitacións do sector público estatal adxudícanse a empresas con sede social en Madrid. O 45% dos empregos de Madrid son altamente cualificados, actuando como aspiradora dos graduados universitarios do resto do Estado. Porén, a actividade económica non vencellada ao sector público nin os sectores regulados (banca, seguros, distribución eléctrica e lobby construtor-concesional) artéllase na costa (arredor dos eixos atlántico galego, cantábrico, e mediterráneo) e do val do Ebro. A única multinacional do Estado de base industrial e comercial, Inditex, xurdiu na Galicia.\nAs elites económicas, políticas, funcionariais e mediáticas de Madrid constitúen o Deep State, o Poder real no Estado, permanente ás remudas electorais, institucionalizado na permanencia da Xefatura do Estado na familia Borbón. Estas elites recentralizaron a lexislación do sector eléctrico para impedir que Galicia ou calquera outro territorio puidese quitar beneficio da explotación das enerxías renovábeis, apostaron por tentar garantir a continuidade de ENCE até 2060, fixaron en 4.000M€ a indemnización a Florentino Pérez pola desfeita do Castor e sempre se opuxeron –como ven de escribir Xavier Alcalá– contra calquera ubicación de axencias e ministerios estatais fóra da megalópole do oso e do albedro. Unha federalización real habería suxeitar a rexión de Madrid á vontade dos territorios (como os Estados da Unión exercen o control da capital federal, Washington, privada de autonomía política por ser distrito federal) e limitar a súa autonomía tributaria para evitarmos o dumping fiscal. Alén disto, cumpriría a menor coincidencia das capitais política e económica, coincidencia que é incompatíbel coa gobernanza federal, como nos aprenden os exemplos dos USA, Canadá, Australia, Alemaña e Suiza.


O IES de Meaño de Pontevedra foi galardoado con 8.000€ para levar a cabo o seu proxecto "MakerSchool". César Fernández Riádigos, profesor responsable do proxecto, cóntanos a súa evolución.\nO proxecto do IES David Buján de Cambre foi galardoado con 4.000€ para montar a súa aula conectada a ciencia.\nProyecta estará presente no Salón de Tecnoloxía para o Ensino SIMO EDUCACIÓN 2015\nProyecta terá presenza en SIMO EDUCACIÓN 2015, un evento de referencia para o mundo do ensino no que cada ano preséntanse as últimas novidades tecnolóxicas relacionadas co ámbito docente.\nCon motivo do premio e da publicación do primeiro libro do proxecto educativo "Barxas emprende: creación dunha editorial", entrevistamos a Mª José Soto, xefa do departamento de Economía do centro e responsable do proxecto.\nSeis centros educativos resultaron gañadores na segunda edición del concurso Proyecta Innovación. Este concurso premia ideas e metodoloxías innovadoras que queran aplicarse na aula.\nO III Encontro InspiraTICs, que se celebrará o 28 de maio, será o foro no que se expoñan e defendan os proxectos finalistas no II Concurso Proyecta Innovación.\nCon motivo do día internacional de Internet seguro, propoñémosvos 10 ideas para traballar en clase para conseguir xuntos unha mellor contorna online. Toda a comunidade podemos facer unha Internet máis segura.\nO proxecto "Barxas Emprende: creación dunha editorial" foi seleccionado, de entre máis de 70 participantes, como gañador do premio único de 8.000€ da Primeira Edición do concurso "Proyecta Innovación", cuxo obxectivo é promover a renovación da aprendizaxe nos centros educativos galegos.


Finanzas de fume\nJOAQUIM VENTURA | 03.10.2011\nO patio das empresas multinacionais españolas anda revolto polo alianza que pretenden establecer Luís del Rivero –propietario da constructora Sacyr-Vallehermoso- e Pemex (Petróleos de México) en Repsol-YPF para desbancar ao actual presidente, Antonio Brufau, que representa os intereses de “la Caixa”, o primeiro accionista. O tema está a ser considerado polas autoridades competentes porque existe a sospeita que o interés dos mexicanos –competencia directa de Repsol- estaría motivado por coñecer os novedosos métodos extractivos da compañía hispano-arxentina e así poder aplicalos nos seus xacimentos (a un prezo dez veces inferior ao que pagou polo 5% das accións).\nPero o tema que resulta escandaloso non é ese (malia o apoio do chamado “clan Intermoney”, vencellado ao parecer ao zapaterismo, que xa o tentou co BBVA) senón o papel que está a xogar Luís del Rivero. Este, coa garantía de Sacyr -cando as constructoras estaban no seu apoxeo- decidiu entrar en Repsol grazas a un creto de 5.000 millóns de euros –500 dos cales do ICO-, que agora está por vencer. Solicitada a renegociación, os bancos prestamistas esixen máis garantías xa que o valor de Sacyr non é mesmo que hai uns anos. Desde o goberno tentaron, sen éxito, colocar o paquete de Luís del Rivero a diversas enerxéticas como Lukoil, Essar e Sinopec.\nO enxeñeiro murciano está a seguir os pasos doutros que tamén mercaron con fume. Foi o caso de Jesús Gil y Gil, que adquiriu o Atlético de Madrid grazas a un creto por dous días dunha multinacional de material deportivo. Ou como fixo Ruiz-Mateos na primeira Rumasa e repetiu en Nova Rumasa, que mercaba a creto a porcentaxe suficiente dunha empresa para ter o seu control e capitalizaba bonos polo suposto valor da parte comprada. Bonos que non cotizaban e cuxo beneficio estaba en vendelos a un prezo superior ao de compra. Evidentemente, os cartos dos inversores podían ser desviados facilmente a un paraíso fiscal.\nMáis descarado foi o asalto do tándem Mario Conde-Juan Abelló a Banesto. Socios nos laboratorios que o segundo herdara do seu pai, entraron no capital de Antibióticos SA en 1984, empresa que venderon a Montedison tres anos despois multiplicando por vinte a inversión feita. Alén, e utilizando a figura fiscal da disminución patrimonial, evitaron pagar unha cantidade considerable de impostos, cousa que lles permitiu entrar en Banesto e esixir, en tanto que primeiros accionistas, o seu control.\nProcedementos como estes explican algunhas razóns da crise actual. O peor é que moitos gobernantes –sexan da cor que sexan- os avalan coa súa complicidade. Senón, non se entende que o ICO, que non ten cartos para as pemes, prestase a Luís del Rivero.


Talentia Summit 2021 abre o prazo de inscrición nas súas actividades\nNo portal web da feira virtual Talentia Summit 2021 comezou a inscrición en ofertas de emprego, videochamadas con empresas, cursos de formación, certificacións oficiais e webinars entre moitas outras actividades.\nComeza a inscrición na feira virtual de talento e emprego Talentia Summit 2021\nEsta semana abriuse o prazo de inscrición para todas as actividades de Talentia Summit. A maior feira do talento e o emprego do Estado presenta unha oferta formativa meirande que nas anteriores edicións e con múltiples candidaturas para vacantes de emprego.\nA través da páxina web, a Feira Talentia ofrece a posibilidade para todo o público a inscribirse nas 15.000 prazas nas seguintes actividades:\nVisitar os stands virtuais de empresas con ofertas de emprego activas e reserva de citas por videoconferencia a modo de entrevista.\nAplicar as moitas ofertas de traballo abertas.\n100 cursos online: actividades formativas para realizar de forma 100% virtual.\n25 certificacións oficiais: Títulos de idiomas, competencias dixitáis, Scrum Master deseño gráfico e curso avanzado de pilotaxe de drons.\n38 cursos de formación en directo en aula virtual con titor, en categorías como 3D e realidade virtual, marketing, novas tecnoloxías, orientación e emprego\nWebinars: exposicións e charlas de empresas participantes na presente edición.\nUnidade de desenvolvemento profesional: atención, asesoría e seguemento de profesionais especialistas en diversas áreas.\nMáis de 2.000 rexistros en actividades e 10.000 usuarios nas primeiras 24 horas desde a súa apertura.\nVideochamadas directas entre candidatos e empresas en búsqueda de talento na Feria de Talentia Summit ‘21\nNas primeiras horas da apertura da inscrición, xa hai centos de reservas para citas de videochamadas entre candidatos-as e empresas participantes. Unha nova forma de adaptarse a nova normalidade e ofrecer unha vía máis próxima que achegue a compañías e futuros empregados-as.\nXa se poden reservar as entradas presenciais para o Foro Talentia 2021. O 18 de novembro ás 09.00h no auditorio do Edificio Fontán da Cidade da Cultura daranse cita referentes do talento a nivel internacional.\nO Foro Talentia 2021 celebrarase o 18 de novembro de 09.00h a 13.30h no auditorio do Edificio Fontán da Cidade da Cultura. Será unha xornada con formato presencial, onde a seguridade estará reforzada implementando todas as medidas de hixiene necesarias para garantir a súa correcta celebración.\nO Foro Talentia 2021 estará presidido por D. Alberto Núñez Feijóo, Presidente da Xunta de Galicia, e coa presenza das autoridades Dª. Pilar Alegría, Ministra de Educación e Formación Profesional do Goberno de España e D. Xosé Sánchez Bugallo, Alcalde do Concello de Santiago de Compostela.\nPonentes do Foro Talentia Summit 2021\nElena Gil, Global Director of Product and Business Operations – Telefónica IoT & Big Data\nDavid Meca, 28 veces Campeón del Mundo de Natación\nNancy Villanueva, CEO Iberia & Middle East de Interbrand\nClara Jiménez Piñar, Directora de Innovación Accenture, Spain Innovation Lead\nIrantzu Díaz, Market Manager de IKEA en Galicia\nPau Gacía Milá, Emprendedor de éxito – Innovator of the Year by MIT’s TR-35\nEmilio Froján, CEO & Co-founder de Velca\nTampouco faltarán as artes escénicas e o talento artístico para dar unha nota musical da man do pianista Javier López Jorge, María Victoria Jericó como vocalista e Millán Abeledo Malheiro ao violonchelo.\nEn menos de 24 horas, xa está cuberta máis da metade da capacidade do auditorio do Edificio Fontán para poder acudir presencialmente ao evento.


ALTERNATIVA | Blog de pensamiento alternativo: POR UN NOVO MUNICIPALISMO SAÍDO DUN PROCESO CONSTITUÍNTE\nPOR UN NOVO MUNICIPALISMO SAÍDO DUN PROCESO CONSTITUÍNTE\nA estrutura política nada ca Constitución de 1978, que lle imprime carácter ó réxime actual, atopase hoxe en momentos de grande debilidade. Moitas das formulacións políticas herdadas da ditadura que contén o documento, se poñen en cuestión por unha parte importante da sociedade.\nNos momentos da súa elaboración e aprobación, valorouse como aceptable por parte do sector da esquerda maioritario que ó non se ter dadas as condicións para pula-la creba democrática, como consecuencia da existencia ca súa capacidade intacta do estado fascista o constante “ruído de sables” procedentes dos cuarteis, e que a clase obreira escolleu o 15 de xuño de 1977, ó PSOE para representala nas institucións, que era mellor ceder e aceptar unha Constitución chea de eivas, que se consideraba como un punto de partida, que era certo, ía determinar o contido posterior de todas as leis que se tiñan que aprobar, e comezar a loitar polo inicio dun proceso que conducira cara a un marco democrático máis avanzado que o que a Constitución representaba. A derrota electoral definitiva da esquerda no ano 82, permitiu a construción institucional do réxime actual a traveso da quenda de dous partidos neoliberais, ó servizo da mesma oligarquía que como sector da clase hexemónica, tamén no franquismo exerceu o seu poder. Tamén representou a perda de identidade da esquerda e acepta-la loita institucional como a única posible para transforma-lo capitalismo.\nTampouco debemos esquecer que o proceso que coñecemos como “transición”, non foi ese período idílico que moit@s queren facer crer a quen non o viviu. As forzas represivas asasinaron a máis de trescentas persoas na rúa e feriron a máis de dous mil, por manifestarse a prol da liberdades democráticas, a amnistía para os presos políticos ou polo dereito de autodeterminación. A iste número de vítimas hai que engadirlle as dos grupos que empregaban a violencia, considerando que así “avanzaría máis rápido” o proceso de poñer fin ó franquismo.\nTodo elo contribuíu á que teñamos hoxe o marco político que temos, cuxo deterioro se debe a diferentes causas:\nEn primeiro lugar xa dixemos que importantes sectores da sociedade poñen en cuestión unha parte dos contidos da Constitución, como se puxo de manifesto co movemento que encheu numerosas prazas de cidades do estado e coñecemos xenericamente como o 15-M. Movemento que conseguiu xunto ca loita d@s traballador@s contra as políticas de austeridade puladas pola UE, FMI e Banco Central Europeo, facer naufragar un dos alicerces fundamentais do actual réxime, o bipartidismo, e dicir a alternancia no poder entre o PSOE e PP, os principais defensores do réxime e construtores do sistema político actual; eles foron os que desenvolveron mediante eis a actual cConstitución. Este movemento tivo unha consecuencia inmediata nas primeiras eleccións despois da súa aparición, unhas Cortes moi fragmentadas, sen maiorías consolidadas, incapaces de facer fronte ós problemas reais dos cidadáns, cunha enorme maioría a favor de seguir aplicando políticas económicas neoliberais, de austeridade, máis interesadas en preservar os intereses da oligarquía.\nEn segundo, é a perda de apoios sociais do cordón umbilical que une o actual réxime co anterior, a Xefatura do Estado na figura dun rei, pola súa actitude insensible diante da situación que unha parte da sociedade vive e a participación de determinados membros da familia real en negocios e aptitudes corruptas o que levou á abdicación do monarca e a substitución polo seu fillo.\nEn terceiro, sectores de traballador@s e outros sectores populares sofren nas súas economías a crise económica, enorme cantidade de parados, salarios máis baixos, desafiunzamentos, precariedade no traballo, modificación da Constitución no seu artigo 135 que prioriza o pago da débeda sobre a prestación de servizos a quen paga impostos, etc, en definitiva, un estado actuando ó servizo dos máis poderosos e que carga sobre as costas dos máis febles, a recuperación da crise económica. Este aspecto central nas vidas da maioría da sociedade, minguou dun xeito importante os apoios sociais ó réxime.\nTamén a incapacidade dos diferentes gobernos para dar resposta o coñecido como problema territorial; a existencia dentro do territorio do Estado de nacións, Cataluña, Euskadi e Galicia e rexións, o resto do territorio do Estado que se pode articular como se queira, pero constitúe algo ó marxe da nacións e o non recoñecemento do dereito de autodeterminación para as tres primeiras no texto constitucional, pola forza que o franquismo político e sociolóxico exerceu para impor o seu concepto da sacrosanta unidade da patria: unha, grande e libre.\nPor último aínda que se poden seguir a citar outros aspectos acontecidos no Estado Español, o tema da corrupción que non é puntual, senón que se ten convertido en estrutural, e aínda que noutros partidos tamén teñen casos, foi e é moi relevante no PP e no PSOE, que ademais manobran, partindo de que foron eles os que se reparten os membros do Consello de Poder Xudicial, Tribunal Supremo, Audiencia Nacional e Tribunal Constitucional e fixeron a maioría das leis e reformas dos Códigos para que os seus cargos públicos, saian ben librados cando se sentan diante dos tribunais acusados de ter cometido determinados delitos.\nPolo tanto é necesario abrir un proceso convocando a Cortes Constituíntes, as que a elaboraron no ano 78 non foron convocadas como tales, para modificar aspectos substanciais da constitución vixente, e no pulo dese proceso, deben xogar un importante papel os Concellos é onde a traveso do mesmo, se convertan en órganos que afonden na democratización e xoguen un papel distinto ó que hoxe o bipartidismo os ten convertido.\nPara pular ese proceso necesario, as propostas de Concellos que se van renovar en maio deste ano deben ser distintas das que se albisca se van facer; dende os Concellos renovados que se constituirán nos próximos meses, se as direccións políticas das forzas progresistas e de esquerdas, non tiveran caído no institucionalismo máis pedestre e burdo, se podería seguir traballando para un cambio do réxime actual, para a súa modernización e adecualos ás necesidades d@s traballador@s\nÉ nos Concellos, onde se teñen cometido unha parte moi importante dos casos de corrupción. Pola razón de que a Constitución non garante nin a transparencia, nin a participación veciñal nin a información. E as leis vixentes reforzan a figura do Alcalde en detrimento do Pleno, e a favor do partido maioritario que na maioría dos casos converteu á Comisión de Goberno, nun campo exclusivo do partidismo.\nPor outra banda as leis e regulamentos aprobados relaxaron moito o control dos funcionarios, Secretaría e Intervención, así como o xeito de seren elixidos para desempeña-lo cargo; que se atopa en función das preferencias dos partidos con maioría, que ademais cas leis vixentes recortan as súas funcións de control.\nEsta situación pódese ver agravada polo intento reiterados dos partidos maioritarios de que o partido que acade a Alcaldía debe se-lo máis votado aínda que os números non permitan unha acción de goberno, o que con toda seguridade vai desembocar no reforzamento aínda maior da figura do Alcalde en detrimento dos órganos colectivos.\nParticipación, control dos elixidos, capacidade para revoga-los por parte do vecindário, elección democrática dos pedáneos onde sigan a existir, Orzamentos Participatívos, referendos municipais, e toda outra serie de medidas deben ser aprobadas para acercar máis a institución municipal @s traballador@s.\nO réxime, segundo se agrava a súa crise, tanto política, económica ou institucional, o que indica perda de consenso na sociedade, non recibe por parte das organizacións que din manter posicións críticas e de transformación do mesmo, unha resposta política contundente dende as candidaturas municipais, cando se repite constantemente que son as institucións máis próximas @s traballador@s e polo tanto as máis capaces para facer pedagoxía, por isa mesma proximidade co votante e co veciño.\nTodas as organizacións que din amosar discrepancias co réxime, e incluso as que formulan a súa substitución, son incapaces de presentar un programa político que vaia neste senso, ademais de presentar o seu “modelo de cidade” ou de Concello, algo moi manido e repetido ata a saciedade.\nSi o réxime actual ca monarquía a fronte, recorta liberdade e levaron os Concellos ó que hoxe son, debían presentar como alternativa para conseguir maiores cotas de liberdade, a república, como xeito de supera-la actual situación; non nos enganemos, é moi difícil afondar na democracia, co réxime actual, que non vai desanda-lo camiño recorrido ata o de agora, de recortes de todo tipo. As perspectivas a nivel mundial así o indican e en todo caso as medidas contra @s traballador@s cada vez van ser maiores.\nPero tamén me pregunto, como aqueles partidos que se consideran nacionalistas e partidarios da autodeterminación, non formulas estas ideas nas próximas municipais?\nEstaría ben, que as candidaturas presentadas non só en Galicia, no resto do estado, se distinguiran as que teñen un carácter republicano das que non o teñen. Sería un avance moi importante e iniciador dun longo camiño que vai ser necesario percorrer.\nEn Galicia no mes de abril de 2019.\nPublicado por C.Dafonte en 9:21\nCAL É A FORZA DA DEREITA, NAS SÚAS DÚAS VERSIÓNS, ...\nPOR UN NOVO MUNICIPALISMO SAÍDO DUN PROCESO CONSTI...\nAS OVELLAS ELECTORALISTAS DISFRAZADAS DE LOBOS\nELECCIÓNS FIN DE CICLO


El ritmo del tiempo - Cristina Pato\ncristinapato mayo 29, 2020 mayo 31, 2020\nLa Voz de Galicia – 29 de mayo, 2020 →\nA Yoly veu de visita. Tiñamos pendente a celebración do seu aniversario, que aínda que foi en febreiro, decidiramos celebralo o 12 de marzo coincidindo coa miña estancia en Ourense. Pero ela e o seu compañeiro xa non viaxaron de Trives a Ourense ese día, pois o medo xa estaba no ar.\nFalabamos cada día, e cada día faciamos plans para vernos «cando remate todo isto». «Xa che levarei os ovos das miñas galiñas, e unhas espinacas!»… pero esta semana, cando por fin conseguimos vernos, a miña irmá veu cargada de framboesas. Si, as framboesas que collera o pasado verán e que conxelara para que as puidésemos desfrutar cando nos xuntásemos de novo. E entón imaxinei o cariño co que as collera, e o amor co que as conxelou, ao seu estilo: nunha caixiña de plástico, dentro dunha bolsa que á súa vez collía noutra bolsa perfectamente empaquetada facendo un rectángulo impecable.\nA Yoly atopou o seu mundo no rural hai unha ducia de anos, alí achou a paz. E eu, que levo anos pensando que realmente non son a dona do meu tempo, nestes oitenta días confinada no meu rural particular, tentando esquecer o que xa non está por vir, sentinme incriblemente afortunada por poder vivir a miña vida a ritmo real. Pois no ritmo que estaba a seguir non sempre había tempo para a reflexión, e sen reflexión non hai aprendizaxe…\nPero agora que teño que volver á miña outra vida, pregúntome canto tardarei en esquecer esta etapa, ou canto aprenderei dela. E reflexiono sobre a frase que sentenciou miña nai antonte cando me preguntou de quen era esa planta tan bonita: «esa regaloucha o Xan o outro día»; «oh, a min pásanme cousas que non desfruto porque as esquezo aos dous minutos»…\nAnterior Improvisando el futuro\nSiguiente Crónica de una semana


» Opinión » “Carta do Alcalde de Foz ao Presidente da Xunta”, por Fran CajotoCronica3.com A Mariña - costa de Lugo - información da Mariña lucense\n“Carta do Alcalde de Foz ao Presidente da Xunta”, por Fran Cajoto\nFoz, 8 de maio de 2020\nEscríbolle esta carta como alcalde-presidente do Concello de Foz, municipio situado no centro da franxa costeira da provincia de Lugo. Foz é o segundo concello por poboación da comarca da Mariña, con 9980 habitantes no padrón municipal a 1 de xaneiro de 2020.\nEstamos todos xuntos a loitar contra un inimigo común como é o virus COVID-19, que produciu un número inasumible de falecidos e sobre o que debemos ter a maior das cautelas, especialmente no proceso de “desescalada” que estamos a comezar. Os expertos sanitarios advirten sobre un probable repunte ou novo brote de contaxios, o cal tensionaría de novo o sistema público de saúde que ao noso entender non ten a dimensión suficiente para unha pandemia destas características.\nQuero trasladarlle como alcalde a miña fonda preocupación sobre o tradicional dimensionamento dos servizos sanitarios en verán e preguntarlle sobre o plan organizativo da Consellería de Sanidade da Xunta de Galicia neste contexto de crise sanitaria. É endémica a falta de persoal no noso centro de saúde –con un servizo de pediatría que non se cobre a xornada completa- e que se pode converter nun auténtico colapso se atendemos ao aumento de poboación, sumado á cantidade de patoloxías comúns da poboación censada que non se atenderon ou se avaliaron por vía telefónica durante o período de confinamento, como no caso dos fisioterapeutas. O reforzo habitual dun médico para desprazados é claramente insuficiente, tendo en conta que non se cobren as baixas por vacacións do persoal do centro, e os protocolos a aplicar para evitar contaxios condicionarán o servizo. Tamén nos preocupa moito a capacidade e número de camas en planta e UCI do Hospital da Costa, o noso centro hospitalario de referencia e que pese á reforma do edificio non foi dotado de material e persoal humano para atender unha poboación que en verán pode superar os 200.000 habitantes. Non sería entendible nin xustificable que en lugar de incrementar o número de camas para atender a un maior número de poboación, se reducise como anos anteriores.


Non perdas o magosto e concerto en Ribeira\nEste sábado 19, a partir das 19:30h na praza do Concello de Ribeira, Galiza Nova organiza un magosto nacional popular para a mocidade, con castañas de balde e bebidas a prezos populares. Contaremos cun...\n‘Lixo? Non, grazas’ Artigo de Elvira Blanco\nElvira Blanco. Foto de Carmela Queijeiro O cancro de SOGAMA segue a estenderse por todo o país. Segundo vai minguando a capacidade da planta de Cerceda, son máis as localizacións nas que se pretende...\nPP: cartos públicos en xantares mentres expulsa á mocidade da Terra\nO goberno do PP ribeirense volve un ano máis organizar o gran xantar do maior, unha macro comida de 1.000 persoas que lle custa á veciñanza de Ribeira case 42.000€, unha cantidade excesiva e mesmo obscena...\nSábado 18: ven ao encontro de mocidade en Ribeira\nA mocidade con voz propia: o próximo sábado 18 de xuño, Carlos Callón, candidato nº1 ao Congreso polo BNG-Nós Candidatura Galega, conversará coa mocidade da Barbanza. Será ás 18:30h no Bar Praza...\nObradoiro en Rianxo sobre violencias invisibilizadas\nEste sábdo 5 de marzo desenvolveremos no Auditorio Municipal de Rianxo un obradoiro para detectar e combater todas as formas de violencias machistas, organizado pola Asemblea de Mulleres de Galiza Nova, e que...


(2015-2016) Isto aconteceu no mes de Abril | _\n(2015-2016) Isto aconteceu no mes de Abril\nVos contamos algunhas cousiñas que pasaron na nosa aula no mes de abril.\n-Participamos nun novo experimento- O guante que cobra vida.\nComo sempre facemos, reflexionamos unha vez visto o material (unha botella de prástico partida pola metade, un guante de prástico e un recipiente con auga) sobre o que faríamos con ese material, dándolle distintos usos e inferindo cal sería realmente o experimento.\nAsí, probamos de distintas maneiras,\nata que Ángela nos descubreu qué faríamos, pois andábamos preto pero non acabábamos de atinar...\nO guante, unha vez que o colocabas na boca da botella, e metías a botella na auga, se inflaba e era como se cobrase vida.\nTocaba de novo, pensar no por qué de esta reacción, elaborando as nosas hipóteses. E neste, caso atinamos bastante ben co por qué, a partir dun diálogo e unha escoita dos uns e os outros.\nO guante cobraba vida, porque tiña aire dentro, que ó introducir a botella na auga, facía que a auga empuxase ó aire do guante hacia arriba, hinchándoo.\nO seguinte paso era levar a cabo o experimento por equipos, para logo deixar reflexado todo o proceso no noso dossier de experimentos.\n-Confeccionamos un regalo para as nosas nais-\nFinalizando o mes, como se achegaba unha data moi especial, o día da Nai, decoramos unha caixa de cartón, que trouxemos da casa, pintándoa primeiro\npara logo, cuberta toda de cola (que lle daría brilo, a endurecería e tamén pegaría os adornos), organizados por equipos, seleccionamos distinto material para pegarlle nas distintas partes da caixa.\nTiñamos que decidir no equipo, si elixir só tres adornos e de eles podíamos coller moitos ou si queríamos meter variado, de todos pero entón só poderíamos coller un número determinado de cada un deles, para que o material chegase para todos.\nE...mans a obra!\nNa tapa da caixa, fixemos divertidas caras, pegándolle as distintas partes feitas por nós.\nAdemáis de pegarlle por dentro un debuxo da nosa nai.\nSó quedaba enchelas, de maneira simbólica, de cinco bombóns, que estaban clasificados ou agrupados polas suas semellanzas e diferencias\ntendo que coller un de cada grupo\ne metelo na caixiña para logo xa envolvela en papel de regalo, que tamén nós elaboramos, pintando con ceras manley papel de xornal.\nEsperamos que lles gustaran ás nosas nais!!\nTamén tivemos sesións de pintura con témpera, en ocasións, como vimos antes, para pintar as caixas, noutras para pintar no block de debuxo\nou tamén en gran grupo, como facemos de vez en cando.\nNesta ocasión fixemos un enorme mural da primaveira, para decorar a nosa entrada da aula, onde gardamos abrigos e mochilas, qué mellor recibimento cada mañá verdade?\nPero esta vez, a profe fixo un xogo con nós e en vez de pintar libremente o que quixéramos e onde quixéramos no mural, (respetando sempre as produccións dos compañeir@s), foi dándonos consignas e tiñamos que estar moi atentos..\nTiñamos un lugar e unha cor, e seguiríamos as distintas consignas ó mesmo tempo que nos cambiábamos de sitio e por tanto de cor, con cada consigna.\nun círculo grande, cinco puntiños, encerramos eses puntiños, 2 círculos pequenos, pintamos dentro do círculo grande determinado número de puntos,....así sucesivamente para acabar convertindo todos eses puntos e círculos en flores, engadíndolles o tallo.\nE así de colorido e alegre nos quedou o mural da primavera, que pegamos na entrada e no cal estamos pegando bolboretas feitas con tubos de cartón.\nTamén participamos nas sesións de psicomotricidade, nas que combinamos propostas moi rutinarias de movemento e coordinación (arrastre, gateo, carreira)\ncon outras que van variando, dende circuitos diferentes,\ne manipulación con distinto material.\nE participamos en moitas outras actividades que foron xurdindo..\n-A elaboración do noso mapa para ir de excursión ó Salón do libro.\n-A creación dun bicho fantástico para a biblioteca, imaxinando algúns deles a partir dunha choiva de ideas. Os que finalmente eliximos foron o cempés-avispa e o polbo-araña.\nAsí como distintas actividades do día a día:\n-Momentos de xogo nos recantos\nReforzando conceptos de lóxica-matemática\nParticipando en actividades na pizarra dixital\nGuiando ó beebot polo camiño axeitado, con distintos obstáculos\nNa biblioteca do cole\nE fixemos unha saída á Pontevedra, ó teatro de A fundación, para asistir a un concerto do grupo "Mamá Cabra".\nNeste mes tamén (se premes en cada unha delas podes acceder a dita entrada):\n-Visitamos o Salón do libro Infantil\n-Celebramos os cumpreanos do mes.\n-Participamos na semana do Libro.


O oco para unha árbore no chan do patio | Consumer\nNo patio é posible combinar a sombra e beleza natural dunha árbore co encanto dun chan de baldosas\nImaxe: Larry McCombs\nPara emprazar unha árbore no patio é necesario calcular o diámetro actual e futuro do exemplar elixido, en función do máximo desenvolvemento que sexa esperable para a súa especie, e realizar o foxo no que se plantará cun mes de anticipación a fin de que se airee a terra. Ademais, convén tomar precaucións no momento de decidir onde situalo, xa que a maioría das árbores afectan, mediante o crecemento das súas raíces e as súas ramas, ao chan e os muros da casa. A continuación indícanse as posibilidades de plantar unha árbore no medio do patio, os problemas comúns de ter un exemplar xunto á casa e cales son as especies máis apropiadas, e as menos, para este espazo.\nUnha árbore no medio do patio\nÉ posible combinar no patio o encanto e a frescura dunha árbore coa practicidad e beleza dun chan embaldosado. A maneira de facelo é deixar un oco no chan de baldosas para colocar a árbore alí. Esta é, ademais, unha forma orixinal e menos custosa do que a primeira ollada puidese parecer.\nO recomendable é abrir o oco no chan un mes antes de plantar a árbore, para que a terra airéese\nAs medidas do foxo para instalar a árbore deben superar o diámetro que teña o tronco no momento de plantalo pero, sobre todo, prever o crecemento máximo que poida alcanzar para evitar problemas futuros no chan e construcións contiguas.\nAdemais, sempre que sexa posible, recoméndase abrir o oco un mes antes de plantar a árbore, co fin de que a terra airéese. E se antes houbo nese lugar outras plantas que morreron, será necesario ventilarlo durante varios meses para que se extingan os posibles fungos das raíces anteriores. Manter o pozo aberto por varios días facilitará, tamén, a observación dunha correcta drenaxe do chan.\nE por outra banda, ao realizar o buraco, hai que ter a precaución de non dar con algunha tubaxe de rega, auga, gas ou electricidade.\nProblemas comúns de ter unha árbore xunto á casa\nImaxe: Miguel Beira León\nAs árbores plantadas no patio xeran unha sombra fresca moi agradable durante o verán. Con todo, no inverno carrexa algúns inconvenientes. Por iso, unha boa opción pode ser elixir especies de follas caducas, que caian durante o outono e permitan o paso dos raios de sol nos meses de frío.\nO risco de colocar unha árbore demasiada preto da casa ou outra construción radica en que o crecemento das súas raíces deteriore os canos, á vez que algunhas ramas quebradizas poidan converterse nunha seria ameaza para a construción. Por tanto, ao decidir o tipo de árbore para o patio, é fundamental informarse achega do volume que adquirirá cando alcance o seu pleno desenvolvemento ao cabo dos anos e, por tanto, decantarse polos de crecemento limitado a fin de asegurar que non deriven en problemas co paso do tempo.\nEspecies de árbores apropiadas para plantar no patio\nEn xeral, as árbores máis idóneas para situar no patio son os que non crezan demasiado, nin as súas raíces nin a súa copa. Entre estes, varias especies de palmeiras poden ser apropiadas. Tamén as árbores froiteiras, pola mesma razón, son comúns nos patios, do mesmo xeito que especies como os prunus, aligustres e o loureiro.\nAdemais, para limitar o crecemento das raíces da árbore, convén tomar algunhas precaucións de mantemento. Unha delas é podar cada ano a copa, xa que esta medida contén, á súa vez, o crecemento da raíz. Outro coidado consiste en regalo con frecuencia, para evitar que as raíces se estendan en procura de auga.\nÁrbores desaconselladas para plantar no patio\nEntre as especies que non se recomendan para os patios atópanse os bidueiros, álamos e aromos, xa que as súas raíces tenden a levantar o terreo, mentres que os eucaliptos e as acacias poden ata romper unha tubaxe. Por último, as especies paulonia, o ombú e o plátano oriental crecen tanto as súas ramas e troncos, que poden ata derrubar unha parede co seu peso.\nárbore chan decoración hueco-gl Jardín-gl patio-gl


Nintendo presenta as novidades que recibirán as súas consolas nos vindeiros meses - Código Cero - Diario Tecnolóxico de Galicia\nNintendo presenta as novidades que recibirán as súas consolas nos vindeiros meses\nluns, 17 de abril do 2017 Marcus Fernández\nPara dar máis detalles dos seus vindeiros lanzamentos, Nintendo publicou en pleno Xoves Santo un novo Nintendo Direct, vídeo no que desvelaron detalles de Mario Kart 8 Deluxe, Splatoon 2 e ARMS para Nintendo Switch, así como Hey! PIKMIN, Ever Oasis e varios xogos novos de Kirby para Nintendo 3DS. Deste xeito a compañía nipoa deixa constancia do completo calendario de lanzamentos que ten planificado para os vindeiros meses para fornecer o catálogo da súa nova consola á vez que mantén viva a súa portátil estrela.\nSobre ARMS presentaron detalles sobre o sistema de combate deste curioso xogo que permite tanto participar en frenéticas partidas de 1 contra 1 ou de 2 contra 2, tendo que agardarse até o 16 de xuño para poder facerse con el. Este xogo é un título que demostrará o divertido que pode ser o uso dos Joy-Con como sistema de control, pero máis interese está a captar Splatoon 2, xogo de acción que confirma que verá a luz o 21 de xullo, cando chegará acompañado por tres novas figuras amiibo que cos tocar a consola introducirán os seus personaxes no xogo, facéndose amigos dos xogadores.\nSplatoon 2 é un título no que Nintendo ten moitas esperanzas, xa que a súa primeira entrega para Wii U demostrou que era posible facer un shooter para todos os públicos, e desta volta pretenden ir un paso máis aló e converter o xogo nun auténtico eSport, de xeito que as súas competicións consigan ter relevancia internacional e grande forza competitiva. O xogo tamén permitirá chat de voz a través da nova aplicación de Nintendo Switch para dispositivos móbiles, conseguindo así trasladar xeitos de xogo en liña que habitualmente limitábanse a plataformas de xogo orientadas a un público adulto.\nPero antes do verán teremos algún outros xogo interesante para Nintendo Switch, como Mario Kart 8 Deluxe, que estará dispoñible a partires do 28 de abril e, aínda que non deixe de ser unha adaptación do xogo de Wii U con algunhas melloras, resulta bastante atractivo porque desta volta será simultaneamente unha entrega para xogar no televisor e en mobilidade, abrindo novas posibilidades. O xogo permitirá modo sen fíos local con 8 xogadores ou xogo LAN e en liña con até 12 xogadores.\nOutro xogo bastante curioso é a achega de Capcom á nova consola, Ultra Street Fighter II: The Final Challengers, que chegará o 26 de maio, e recuperará o clásico xogo de loita que causou furor nos salóns recreativos hai décadas, converténdose no principal referente do seu xénero, ao que engaden un par de novos loitadores (Evil Ryu e Violent Ken).\nO 12 de maio chegará á Nintendo eShop (máis adiante distribuirase ás tendas) Minecraft: Nintendo Switch Edition, unha adaptación dun dos xogos máis populares dos últimos anos, que incluirá o pack Super Mario Mash-Up e novas opción de control e multixogador.\nÖ ourizo de SEGA tamén estará presente na Switch, con Sonic Mania no verán e Sonic Forces no inverno; outros clásicos que chegan a Swtich son os xogos clásicos de NeoGeo en formato descargable, dos que xa están dispoñibles Fatal Fury, The King of Fighters ’99 e Samurai Shodown IV.\nOutras novidades para a Nintendo Switch será Puyo Puyo Tetris (á venda a partires do 27 de abril), Monopoly for Nintendo Switch (adaptación do célebre xogo de mesa que chegará no outono), Rayman Legends: Definitive Edition (magnífico xogo de plataformas que atopa así outra nova consola dende a que chegar ao público), Fate/EXTELLA: The Umbral Star (xogo de acción que sairá á venda o 21 de xullo), Disgaea 5 Complete (RPG táctico que teremos o 26 de maio), os xogos de THQ Nordic Sine Mora FX e Battle Chasers: Nightwar (a primeiros e finais de verán respectivamente), NAMCO MUSEUM (no verán) e Payday 2 (a finais de 2017).\nPero aínda que Nintendo ten que esforzarse para que de aquí ao Nadal a Switch poida construír un bo catálogo de xogos para poder captar a atención dos futuros compradores, non pode desatender aos actuais usuarios de 3DS, para os que confirmaron lanzamentos como Hey! PIKMIN (que sairá o 28 de xullo), Team Kirby Clash Deluxe (que xa está dispoñible como descarga de balde), Kirby’s Blowout Blast (que chegará como xogo descargable no verán), un novo xogo de acción da serie Kirby que chegará no inverno (completando así a celebración do 25º aniversario do personaxe), Miitopia (a finais de ano), Ever Oasis (o 23 de xuño), Fire Emblem Echoes: Shadows of Valentia (sen data confirmada), Brain Training Infernal del Dr. Kawashima: ¿Eres capaz de mantener la concentración? (o 28 de xuño), Monster Hunter Stories (no outono) e algún xogo máis, entre os que non deixaron de lembrar que o pasado 7 de abril saíron un par de entregas da célebre franquía YO-KAI WATCH.\nVídeo completo coas novidades de Nintendo para Switch e 3DS\nBethesda confirma que está a traballar en Rage 2\nA NES mini volverá ás tendas o 29 de xuño


Novas propostas de creación e investigación empregan o formato da camiñada como base | culturagalega\nNovas propostas de creación e investigación empregan o formato da camiñada como base\nUn dos roteiros do ciclo Monumenta\nUn novo xeito de desenvolver as actividades culturais está a agromar no forza no país. Fronte aos cursos, conferencias, visitas e faladoiros estáticos, aparece unha crecente cantidade de iniciativas que levan a cultura de camiño. Obras de teatro e de narración oral, encontros de debate, propostas de divulgación ou mesmo iniciativas de arte contemporánea apostan por se desenvolver in itinere, e poñen a camiñar os seus participantes.\nUn maior contacto co territorio e co contexto do tema que se traballa. Un xeito diferente de interactuar entre os participantes, sen posicións fixas e a miúdo sen papeis definidos entre relatores e público. Un contexto máis relaxado. Camiñar achega perspectivas que cada vez aproveitan máis actividades culturais. Semella que a reivindicación que nos últimos anos está a se facer desta actividade como unha fonte de saúde e un xeito diferente de estar no mundo transcendeu tamén á nosa cultura. Os factores que poden explicar esta influencia son do máis variado, desde aposta crecente pola peonalización das cidades, ata a auxe do running, a proliferación de visitas guiadas para turistas ou mesmo a edición que Axóuxere realizou en 2012 de Camiñando, o volume no que Thoreau reivindica esta actividade como fundamental para a saúde mental. Cada vez son máis as propostas que optan por se organizar con percorridos abertos e que buscan aproveitar ao máximo as posibilidades destas fórmulas, que van para alén das visitas guiadas ou dos roteiros comentados.\nEntre os máis avezados cultivadores da arte da camiñada cultural cómpre salientar a Julio Gómez, coordinador do ciclo Monumenta. Nado coa intención de dar a coñecer diferentes elementos patrimoniais do país, esta iniciativa da Consellaría de Cultura transformouse e desde hai a súa edición de 2016 aposta pola camiñada como base da súa actividade. Baixo o lema Andar con arte, o programa presenta roteiros de divulgación do patrimonio que, para alén de visitar e coñecer diferentes espazos, integran tamén actuacións musicais e propostas escénicas. Segundo explica a presentación do proxecto na rede, Monumenta reivindica "a experiencia da andaina como a mellor e máis antiga das maneiras de explorar e de vivir o territorio". "O camiñar, como o respirar, revestiu de contido os nosos carreiros ao longo da historia, para configurar a paisaxe, os nosos relatos e vivencias. Co saber dos camiñantes convidados, Monumenta achega outra mirada aos nosos camiños, nos que se erguen os edificios históricos relixiosos ou as primeiras instalacións da Revolución Industrial", explica a páxina do proxecto. "O obxectivo principal do programa para nós é a experiencia. Temos que traballar arredor do patrimonio e non hai mellor xeito de o activar que unha actividade en grupo, que ademais é itinerante. O propio acto de camiñar fai se o máis interesante da actividade", explica Gómez.\nDe circular a camiñar\n"Penso que Monumenta recupera eses valores romántico que se desenvolveron no século XIX, cando os camiños deixaron de ser só espazos de circulación cheos de perigos e se transformaron noutra cousa. Aí naceron os primeiros viaxeiros, as primeiras experiencias onde o que se puña en valor era o propio acto de camiñar e no tanto a viaxe dun sitio a outro", lembra este xestor cultural. A aposta por este formato implicou reconsiderar as actuacións escénicas e musicais que desde o comezo fixeron parte do ciclo. "En boa medida recuperamos a figura dos trobadores, dos cantantes camiñantes que van interpretando as súas composicións ao longo do percorrido". Así, no último ano artistas como Víctor Coyote, Treme ou o gaiteiro Toño Cesteiro actuaron sen amplificación e ante o reducido público de participantes. "O feito de camiñar e de practicar unha experiencia colectiva establece ligazóns moitos máis fortes a nivel de comunicación e de afinidade, xera unha relación máis persoal" entre o músico e os participantes, asegura Gómez.\nInvestigar de camiño\nCamiñar foi a base tamén do proxecto que Fran Quiroga e Andrea Olmedo levaron ao longo deste outono e inverno ao Museo de Arte Contemporánea de León e mais do Centro Galego de Arte Contemporánea. O proxecto Rural Decolonizado consistiu nunha serie de paseos e conversas cos habitantes das zonas de La Sobarriba en León e da Raia Seca entre Galicia e Portugal. Segundo explica Quiroga, "propomos as conversas camiñadas como un método performativo de investigación coas comunidades nas que nos situamos. Camiñar é un acto cotián que implica moito máis do que mover as pernas. Leva aparellado pensar, observar a paisaxe, e ten tamén un elemento de acto radical e de pensamento crítico. Alguén o outro dia que non hai nada mais anticapitalista de camiñar, porque é unha perda de tempo". Entre outros referentes para o proxecto lembra "un texto moi bonito de Marcial Gondar que dicía que no rural non se pasea como acto ocioso, senón que se camiña. Tamén recollemos a Idea zapatista do camiñar preguntando, fronte á visión da elite vangardista que lle di ao pobo o que ten que pensar, falan deste moverse coa sociedade e ir preguntando".\nTránsitos e conexións\nPara el, este formato de pescuda "axuda a diluir a distancia entre investigador e investigado, porque ambos van á par. Ademais, sitúas a xente nun contexto familiar, evitas espazos neutros ou a mesa que marca quen investiga a quen". Ademais, daba pé a indagar alén do máis evidente. "Segundo ias camiñando vías como a xente se ia relaxando e aparecían máis temas de conversa. Ao comezar falábanse de cousas máis típicas, do que era aldea e cousas así, e logo íase xerando un espazo de confianza que facilitaba a conversa". O sistema de camiñadas tamén se aplicou ás xornadas de análise e presentación desta iniciativa que se desenvolveron en Compostela e en León. "Fixemos unhas Xornadas Camiñadas que supuñan tamén un tránsito entre diferentes espazos e xeitos de entender a cultura, desde espazos máis institucionais a outros máis autoxestionados, a escapar tamén a idea de centralidade do museo". Nos mesmos, os participantes ían tamén intercambiando opinións e contribuíndo ás conclusións do proxecto. Tamén neste sentido Quiroga salienta o potencial desta fórmula, e apunta a necesidade de "experimentar formatos para que non sempre falen os mesmos, para evitar caer nesa visión colonial, elitista e xerárquica. Cómpre habilitar espazos que sexan cómodos, que xeren confianza. Aí está ben combinar o ámbito máis micro, con grupos pequenos, con outros máis amplos que permite que haxan moitas máis voces para falar". E é que "a través dese camiñar podes compartir con xente, falas primeiro con un, e logo con outro, non está sentado sempre onda os mesmos. E logo tes diante da túa cara o que estás a estudar, e isto é moi interesante".\nNon é esta a súa única experiencia con investigacións ao paso. O proxecto Montenoso, de estudo das comunidades de montes en mancomún ou o Programa de Estudos en ManComún, que se centra a investigación multidisciplinar dos eixes ruralidades, feminismos e comúns, empregan tamén ocasionalmente as camiñadas como xeito de investigación. "Permítenos ver a realidade dun contexto concreto, o xeito no que se habita un territorio, como se entenden o común ou a potencia do inacabado. Aínda que resulta difícil, permite conectar tamén coa comunidade local", destaca Quiroga. "Hai que camiñar a realidade para entender o territorio. É moi cómodo estar sentado nun sofá, pero a realidade hai que a pisar".\nTamén arredor da arte contemporánea a empresa Offmuseum, nada coa intención de tirar dos centros convencionais as experiencias creativas, dálle unha volta de porca aos roteiros turísticos e aposta polo que se coñece como "curated tours" en Compostela. Segundo explica Desirée Vidal, responsable do proxecto, este é un xeito de mediación no que o guía actúa como un comisario de arte a amosar unha cidade. "Igual que comisariar unha exposición implica un traballo de investigación e de documentación, seleccionar pezas, ver como as vas relacionar entre si e como as vas amosar, eu tento facer visitas guiadas, moi específicas, que integren cuestións locais, presente e pasado", e que contan ademais engadidos como "a presenza de especialistas como enólogas, que transforman a experiencia de ir tomar un viño en algo máis". Un xeito diferente de coñecer a cidade para locais e foráneos.\nFormatos para o ocio\nSen ser especificamente orientadas á arte contemporánea, as rutas de Offmuseum beben da experiencia de Vidal como historiadora e comisaria. "En boa medida a creación contemporánea está a se dar fóra dos museos, que son espazos hipermediados", explica. Desde esa perspectiva, o formato de visita guiada "supón algo próximo para calquera. Todo o mundo camiña e saber moverse nun espazo. Pola contra, cando chega a un museo moita xente non saber que facer, se pode tocar, canto pode achegarse. Hai moitas trabas á comunicación". Entón "a visita guiada, sexa interior ou exterior achega opcións de xogo, coñecemento e relación co espazo. As persoas precisan sentirse membros activos". Unha das vantaxes do formato é que "traballas directamente co público, tes un retorno inmediato do que funciona e do que non". A actividade oriéntase de xeito específico ao tempo de ocio, e evita etiquetarse como cultura. "Eu falo de arte e traballo desde unha óptica cultural, pero se falase de que fago turismo cultural no vendería nada", explica a responsable de Offmuseum. "Tento achegarme á creación contemporánea desde unha óptica crítica pero tamén lúdica". Isto facilita en boa medida a súa tarefa como mediadora. "Sexamos visitas guiadas ou museos, estamos a ir todos a atender o tempo de ocio. Cando as persoas se sitúan nese tempo de lecer para se dedicar aos seus intereses achéganse ás cousas dun xeito máis curioso, que a diario no nos podemos permitir polas nosas obrigas. Entón aí vexo posibilidades de facer propostas culturais e turísticas que poidan chegar". Como exemplo, a vindeira proposta de Offmuseum para habitantes e xente que coñeza Santiago é un tour no que se relaciona o xénero co fenómeno turístico. O vindeiro 25 de marzo está prevista a celebración de Compostela Femme. A cidade xacobea e turística en clave de xénero, un proxecto no que os espazos máis turísticos se contemplarán desde unha perspectiva diferente. "Se paras a ollar neles, decataraste de que non hai mulleres alí", explica a guía e comisaria.\nTamén a creación escénica e literaria está a apostar polos paseos como novo xeito de crear. No recente festival Escenas do Cambio, Chévere amosou o seu proxecto Cheverografías, un percorrido, a partir da historia do propio grupo teatral, pola cidade de Compostela e pola súa tarnsformación progresiva nun espazo turístico. "Unha das liñas de exploración de novos formatos que estamos a traballar é esta", explica Xesús Ron, autor da peza, a lembrar o antecedente Chelo. Paseo nº 1 que a compañía o pasado verán no marco do festival Fóra do Mapa, de Ferrol. "Na perspectiva de traballos que non se desenvolven en espazos convencionais, apostamos por traballar a partir da idea de paseo e de andar, e ver como aí podemos provocar unha narración escénica". Segundo el "interésanos explorar espazos non convencionais, xerar unhas pezas que nos fagan tamén reflexionar sobre como son as cidades". Os participantes na montaxe, dotados de audioguías que explicaban e narraban o contorno, seguían varios personaxes por enclaves destacados da historia de Chévere. A aposta pola camiñada como formato "é unha exploración fundamentalmente dramatúrxica, indaga xeitos de se comunicar e de se relacionar cos espectadores" que, ao seu ver "resulta moi interesante e abre moitísimas posibilidades". Entre outras, segundo apunta, a opción de combinar a vivencia colectiva do teatro coa experiencia persoal. "Ao empregar auriculares como soporte, a escoita é individualizada e íntima". Tamén destaca o feito de "contar unha historia en desprazamento, que se contrapón co estático de asistir a unha representación teatral". Ademais, ao centrar a narración da propia cidade esta "transfórmase nun personaxe máis da obra, e oferta a posibilidade de a mirar desde unha perspectiva distinta".De xeito similar, no marco do Festival Atlántica, Manuel Gago aplicará os vindeiros 16 e 17 de marzo a narración oral ao roteiro No rueguen a Dios por él, no que fai un percorridos polos escenarios da crónica negra da cidade.\nPaseos para coñecer o lugar\nEn maio do pasado ano unha iniciativa en Cangas incorporaba a Galicia á iniciativa internacional dos Paseos de Jane. Este movemento, nomeado en honor da urbanista Jane Jacobs, convida cada primeira fin semana de maio aos participantes nos diferentes paseos a revisar os lugares polos que transitan e analizar que funciona e que non en cada cidade, pondo en común memorias e coñecementos. Segundo explica María Masaguer, unhas coordinadoras deste primeiro roteiro desde o colectivo Refundición, "é unha reflexión sobre o espazo no que nos movemos. Na vida diaria todos facemos só os nosos percorridos habituais e poucas veces nos perdemos pola nosa propia vila". Na experiencia que viviron en Cangas o pasado mes de maio, atoparon "xente que nunca pasara por algunhas das rúas, ou que non as percorreran como peóns. Iso foi un exercicio moi interesante, viron como muda o espazo de ser condutor a ser peón". Segundo recoñece Masaguer, o formato de roteiro "facilita a conversa sobre o tema. Foi un paseo guiado, e nós achegamos unha ollada crítica sobre algúns temas ou orientábamos a perspectiva nas paradas que se facían. Pero a xente falaba pola súa banda, saían conversas e intercambiábanse opinións e coñecementos. Había desde xente maior a rapaces pequenos con bicicleta que interactuaban de diferentes xeitos co camiño". A iniciativa terá continuidade o vindeiro mes de maio nesta comarca e inaugurarase en Compostela, onde está convocado un primeiro roteiro o vindeiro 25 de marzo polo barrio de Fontiñas e un Paseo de Jane para a primeira fin de semana de maio.\nInterese por camiñar\nSegundo resume Fran Quiroga, "hai un interese por camiñar. Na arte xa os situacionistas reivindicaban o deambular e o deixarse levar, esa estética relacional fronte a idea da creación sublime. Agora obsérvase esa reivindicación. Por exemplo á hora de falar de paisaxe e de territorio non hai mellor maneira que camiñar. É un formato que ten cada vez máis potencia". O interese polos camiños no é exclusivo do noso país, e Quiroga apunta por exemplo a exposición Walking on and off the Path, do artista camiñante Hamish Fulton, que se poderá ver na Fundación Cerezales, en Cerezales del Condado, León. "Camiñar é un acto cotián que fai parte do quefacer da xente, non hai que meter as persoas nun espazo que lles resulte dificultoso. O propio camiño de Santiago tamén actuou como reivindicación dese camiñar". Reivindica ademais, fórmulas menos experimentais que, ao abeiro da afección polos sendeirismo, levan xa tempo a amosar o potencial cultural desta práctica. "Hai xente como a asociación Roxín Roxal que desde unha perspectiva convencional conseguen mover cada fin de semana moita xente cos seus roteiros culturais". De xeito similar, hai anos que se desenvolven no país iniciativas como os ciclos temáticos de roteiros guiados da Asociación para a Defensa Ecolóxica de Galicia (ADEGA), que este ano reivindican, co lema Recuperando O Noso "iniciativas, proxectos ou experiencias que recuperan o noso patrimonio e saber popular".\nAo longo dos nosos vindeiros temas abordaremos máis polo miúdo algunhas das iniciativas que dan pasos culturais. Distintas perspectivas que levan a un mesmo camiño.\nBlog de Monumenta Rural Decolonizado no web do MUSAC Web de Offmuseum Compostela Femme no web de Offmuseum Cheverografias no web de Escenas do cambio Entrevista a Xesús Ron sobre as Cheverografías en Praza Pública Manuel Gago explica o seu roteiro sobre crimes en Compostela en Praza Chelo paseo nº1 no web de Chévere Exposición de Hamish Fulton na Fundación Cerezales Últimos roteiros no blog deRoxín Roxal Blog dos roteiros de ADEGA Vídeo do Paseo Jane do Morrazo Convocatoria do Paseo de Jane do Morrazo de 2016 Facebook do Paseo de Jane de Compostela Camiñando no web de Axóuxere A nosa reportaxe sobre roteiros literarios\nCamiñando de Henry David Thoreau, íntegro, no web de Axóuxere\nA nosa reportaxe sobre roteiros literarios\nCultura a camiñar\nMonumenta: Dos concertos ao camiñar\nO ciclo de divulgación do patrimonio reorientouse cara ao formato das andainas na súa última edición\nOs camiños escénicos de Chévere\nA aposta por obras en movemento é unha liña de experimentación para a veterana compañía teatral\nCamiñar coa señora Jacobs\nOs Paseos de Jane inauguran en Galicia un novo xeito de se achegar ás paisaxes urbanas


O Concello de Ferrol vai rematar o seu liderado do proxecto europeo ‘Maritime, Military and Industrial Heritage of the Atlantic Area Coast’ (MMIAH), iniciado a mediados de 2017, coa celebración en Ferrol dun Fam Trip (viaxe de familiarización) de varios operadores de turismo internacionais, que permanecerán na cidade desde o día 13 ata o 17 de setembro, tal e como anunciaron esta mañá as concelleiras de Turismo, María Teresa Deus, e a de Patrimonio Histórico, Eva Martínez Montero.\nSerá a última gran acción promovida polo Concello no marco deste proxecto, que lidera desde o seu inicio e que engloba a outras oito cidades: Cádiz, Ílhavo (Portugal), Plymouth e Liverpool (Inglaterra), Caen e La Rochelle (Francia), Limerick e Cork (Irlanda). O proxecto naceu co obxectivo de poñer en valor o borde litoral urbano da área atlántica a través da recuperación de bens en desuso asociados ao patrimonio militar, marítimo e industrial das cidades costeiras, facilitar o seu uso e xerar actividades co fin de promover o turismo cultural como factor de sustentabilidade económica.\nComo “colofón” do traballo desenvolvido nos últimos anos, explicou esta mañá a concelleira de Turismo e Promoción Económica, María Teresa Deus, o Concello quere acoller a operadores internacionais procedentes dos Países Baixos, Italia, Portugal e España para que “coñezan o proxecto e todo o potencial que ofrece a nosa cidade”. Proceden das empresas Ambiance Travel (La Haya), especializado en percorridos individuais enfocados á oferta cultural, activa e culinaria dos destinos; II Mestiere di Viaggiare (Rieti), operador gañador do Premio Italiano de Turismo Responsable e do Premio de Turismo Cultural da Unesco, con especial interese polas vacacións de valores culturais e ambientais; The Way Tours (Oporto), que opera en Norteamérica, Australia e Inglaterra; Across PT (Lisboa), especializada en viaxes e eventos para mercados internacionais; Always Spain Incoming (Galicia), con mercados alemáns e austríacos; Arawac (Madrid), axencia especializada en sendeirismo e viaxes culturais; e Veronia Tours (Salamanca), operador especializado en turismo cultural e activo para alemáns, franceses e polacos.\nA concelleira responsable de Turismo explicou que o Fam Trip comezará o próximo luns cunha presentación en profundidade do proxecto MMIAH e rematará o venres. Visitarán o Arsenal, o Museo Naval, o barrio da Magdalena e os seus edificios modernistas, as baterías militares, as praias, o Museo da Construcción Naval, as Meninas de Canido, percorrerán en lancha a ría ata chegar ao Castelo de San Felipe e pasearán por Monteventoso e desde Prioriño ata Penencia, entre outras actividades. O fin, dixo a edil, “é que coñezan en profundidade a nosa cidade, tanto a zona urbana como o rural, para que poidan vender aos seus clientes tanto Ferrol como o resto de cidades do MMIAH”. Tras este Fam Trip, puntualizou, “as axendas de viaxes e operadores destes países crearán distintos paquetes turísticos para visitar as cidades do proxecto”.\nCaptar novos mercados\nA concelleira de Patrimonio Histórico, Eva Martínez Montero, apuntou que o proxecto, que rematará o 31 de outubro, contou cun orzamento total de 3.288.099, 40 euros, dos que o 75 % procede do Fondo Europeo de Desenvolvemento Rexional (FEDER) e o 25 % restante dos fondos municipais de cada cidade. A Ferrol correspóndelle 554.765 euros, dos que 138.691,25 achégaos o Concello.\nNeste tempo, lembrou a edil, desenvolvéronse numerosas accións co fin de captar novos mercados a través da recuperación e promoción do patrimonio da cidade, como son varias rehabilitacións no Castelo de San Felipe, a apertura de exposicións permanentes en dependencias da fortaleza e a posta en valor e impulso da Batalla de Brión, que se celebra cada mes de agosto, así como unha exposición dedicada a ela, entre outras intervencións.


O CPEIG concede o Premio e-Inclusión a El Camino de los Satélites | Voluntariado Dixital\nO CPEIG concede o Premio e-Inclusión a El Camino de los Satélites\nSantiago de Compostela,\t18/06/19 (08:33)\nO importante traballo do proxecto El Camino de los Satélites en materia de accesibilidade, integración e universalidade das novas tecnoloxías recibirá este ano o Premio e-Inclusión que concede o Colexio Profesional de Enxeñaría en Informática de Galicia (CPEIG) e que se entrega (xunto con outros nove galardóns) nun escenario igualmente salientable: o da Noite da Enxeñaría en Informática que se celebra o 28 de xuño en Santiago (Hotel Monumento San Francisco).\nO proxecto distinguido, como lembraremos, é un conxunto de actividades destinadas a mostrar “como as tecnoloxías socialmente responsable poden facer accesible o Camiño de Santiago a todo mundo”. Ademais, busca promover a participación construtiva a pé de ruta do xacobeo, utilizando o itinerario “como pista de proba para estas tecnoloxías”. El Camino de los Satélites é unha iniciativa da Fundación Tecnología Social (FUNTESO), que se realiza por primeira vez en 2010 percorrendo o Camiño Francés a pé con Miguel Induráin, Serafín Zubiri e outras 40 persoas que probaron o estado de moitas tecnoloxías nesta época como os GPS, roupa intelixente, etiquetas visuais ou enerxías renovables.\nSegundo lembra o CPEIG, este proxecto pretende fomentar un uso responsable da tecnoloxía, non crear necesidades ao peregrino senón dar apoio a aquel que por un motivo ou outro atopa barreiras á hora de facer o percorrido, convertendo o periplo “nunha experiencia accesible a todo o mundo”. Está orientado a todo tipo de persoas, especialmente aquelas con risco de exclusión tecnolóxica, persoas maiores, con diversidade funcional e con necesidades fóra do común.\nO presidente de FUNTESO e coordinador do proxecto, Enrique Varela Couceiro\nO presidente de FUNTESO e coordinador do proxecto, Enrique Varela Couceiro, explica que a iniciativa “non é unha guía de empresas ao uso”, senón un banco de análise de recursos de mercadotecnia web onde empresas e profesionais poden actuar como colaboradores.\nO proxecto estrela de 2019 apela “á parte moral, espiritual e mística do Camiño de Santiago”. Este ano realizarase o Camiño Francés en trece etapas en bicicleta (desde o 28 de setembro ao 10 de outubro entre Roncesvalles e Compostela), para fomentar o uso deste medio de transporte aplicando tecnoloxía responsable e con vistas a facer máis doado o percorrido, as paradas, o acceso ao patrimonio, cultura, comercio local e hostalería. Participarán un tándem, unha hand bike e algunha outra bici especial para persoas con diversidade funcional, así como bicicletas estándar ata completar o grupo de bicigrinos que percorrerá o Camiño coa organización. Para o seu seguimento e localización contarase coa nova tecnoloxía de G-ME, un sistema innovador, preciso e eficaz de seguimento de persoas, animais e cousas.


Carlos Pereira: “O Burgo era unha das urbes máis importantes de Galicia no século XII” | ::Axenda cultural AELG::\nCarlos Pereira: “O Burgo era unha das urbes máis importantes de Galicia no século XII”\nEntrevista a Carlos Pereira en La Opinión:\n“(…) – La Opinión (LO): Como recuperou a historia de Culleredo?\n– Carlos Pereira (CP): A través de moitos campos de traballo concretos. Un deles, a recuperación do patrimonio monumental, coa restauración da Torre de Celas, da ponte do Burgo, dos muíños de Acea de Ama e dalgúns pazos. A colaboración tamén nalgúns casos coa Igrexa na restauración dalgunha igrexa.\n– LO: Tocoulle tamén poñer por escrito o que descubría?\n– CP: Si, preparar toda unha serie de traballos, publicacións sobre a historia e sobre os monumentos, que ademais se complementan con visitas guiadas de centros escolares. Tamén propoño nomes para rúas, relacionados coa historia de cada parroquia. Iso é moi gratificante; son nomes que se perderon na marea da historia e, cando llos pos a unha rúa, estás recuperando toda unha historia desaparecida. (…)”\nEsta entrada foi publicada en Entrevistas, Historia e etiquetada Carlos Pereira, La Opinión por asociacionescritoras-es. Marca a ligazón permanente.


Microcréditos: último recurso para financiarse | Consumer\nA concesión de microcréditos provén de entidades sen ánimo de lucro, bancos especializados ou entidades procedentes das caixas de aforros\nEn plena crise, e cando non parece que haxa indicios de mellora a curto prazo, hai miles de persoas con escasos recursos que xa non saben como obter financiamento. A súa última oportunidade poden ser os microcréditos, que se conceden a persoas con poucos recursos financeiros para que inicien ou amplíen unha actividade económica. Estes préstamos cun tipo de interese inferior aos do mercado caracterízanse porque, a diferenza do financiamento clásico, a súa concesión parte de entidades sen ánimo de lucro (ONG, fundacións privadas…), aínda que tamén a xeran algúns bancos especializados ou entidades procedentes das caixas de aforros.\nEn momentos de crise económica, son as persoas con menos recursos económicos ou as máis vulnerables aos seus efectos (desempregados, excluídos sociais, etc.) quen teñen máis difícil o seu acceso ás fontes de financiamento tradicionais. Como última opción, queda acudir aos microcréditos sociais, que se conceden case sempre a persoas con escasa capacidade económica para que inicien ou amplíen unha actividade empresarial. O importe total destes créditos pode chegar ata 15.000 euros e dáse, polo xeral, cun tipo de interese inferior aos do mercado, por iso é polo que sexan máis vantaxosos para os seus demandantes.\nO importe total dos microcréditos pode chegar ata 15.000 euros e dáse cun tipo de interese inferior ao do mercado\nOutro punto que caracteriza a este produto social é o que se refire a quen os emite: a diferenza do financiamento clásico, a súa concesión parte de entidades sen ánimo de lucro (ONG, fundacións privadas, etc.), aínda que tamén o xeran algúns bancos especializados ou entidades procedentes das caixas de aforros.\nNon están destinados para satisfacer as demandas de consumo, senón que, pola contra, concédense ás persoas que presentan un bo proxecto e non teñan posibilidade de conseguir financiamento nunha entidade tradicional ao carecer de avais ou garantías. Dáse prioridade aos sectores da poboación con máis risco de exclusión, como desempregados, novos, mulleres ou inmigrantes, e tratan de promover o seu espírito empresarial.\nPropostas actuais de financiamento social\nAínda que non hai unha oferta prolífica entre as entidades bancarias, pódense atopar algunhas propostas puntuais e concretas.\nBBK ofrece microcréditos a clientes que, aínda tendo capacidade de pago, viven en situación de exclusión social por distintos motivos (fogares monoparentais en conxuntura económica precaria, mulleres en circunstancia de exclusión, inmigrantes, persoas con discapacidade…). Son préstamos sustentados na confianza dunha persoa física ou xurídica, ou dunha entidade social sen ánimo de lucro que, como centro colaborador deste proxecto, testemuña a inclusión dos solicitantes nalgún proceso de inserción laboral ou social.\nMicrobank, entidade dependente da Caixa, presenta unha dobre vía neste tipo de produtos sociais. Por unha banda, ofrece o Ecomicrocrédito Persoal, dirixido a persoas con ingresos inferiores a 18.000 euros anuais que queiran adquirir produtos respectuosos co medio ambiente e potenciar, así, o consumo sustentable e o aforro de enerxía. Desta forma, poden comprar calquera electrodoméstico clasificado con etiqueta enerxética de clase A ou superior: lavadoras, televisores, frigoríficos, aparellos de aire acondicionado, lavalouzas, etc. Tamén poden facerse con calquera tipo de vehículo con emisións inferiores a 120 g/km ou que sexa propulsado con combustibles alternativos (vehículos híbridos ou eléctricos), ou levar a cabo unha reforma na vivenda para mellorar a eficiencia enerxética. A través desta liña de financiamento “brando”, pódese solicitar un importe máximo de 25.000 euros, cun prazo de amortización de ata seis anos, coa posibilidade de amplialo a oito anos en operacións que excepcionalmente así o requiran, e coa flexibilidade de dispor dunha carencia de ata 12 meses.\nOs credifondos permiten obter un crédito persoal con condicións preferentes aos partícipes de fondos de investimento que necesiten liquidez\nPor outra banda, Microbank tamén brinda os Microcréditos Persoais, dirixidos a persoas con ingresos inferiores a 18.000 euros anuais. O seu obxectivo é financiar proxectos vinculados ao desenvolvemento persoal e familiar, así como a necesidades derivadas de situacións puntuais ou imprevistas (gastos vinculados á vivenda, saúde, educación, adquisición de transporte necesario, etc.) ou derivadas de circunstancias de dependencia ou incapacidade. Concédese unha cantidade máxima de 25.000 euros e un período de devolución de seis anos sen carencia, ou con ata 12 meses de carencia incluídos.\nNon só as entidades financeiras comercializan este produto. Unha delas é a Fundación Inclúe, unha entidade de microcrédito social que facilita e promociona o autoemprego como vía de inserción socio-laboral a persoas con dificultades para acceder ao crédito no banco tradicional. Presta servizos financeiros para a posta en marcha ou consolidación de pequenos negocios.\nE fóra das nosas fronteiras, en Portugal, Millenium BCP ofrece este tipo de financiamento para apoiar ás persoas e as microempresas con proxectos empresariais viables. Proporciónase ata 25.000 euros, por cada candidato, para a creación ou expansión do seu negocio. O tempo máximo para reintegralo é de 48 meses para cantidades inferiores a 7.000 euros, e de 60 meses para cifras superiores.\nOutras formas de financiamento preferente\nHai outra forma de financiamento que, sen basearse nos pequenos créditos de carácter social, pode ser tamén moi interesante para os usuarios, polos seus especiais características.\nDestacan os créditos de pequena contía que se comercializan sen intereses, que permiten dispor de ata 5.000 euros para afrontar gastos puntuais ou imprevistos, mediante só o pago dunha cantidade no momento da apertura. Estas propostas de financiamento tamén se caracterizan porque se poden obter con facilidade, sen realizar trámites nin papelorios, e ingrésanse rápido na conta dos seus demandantes.\nOutra alternativa son os Credifondos, que posibilitan conseguir un crédito persoal con condicións preferentes aos partícipes de fondos de investimento que necesiten liquidez. Desta maneira, os seus titulares poden evitar a materialización das súas plusvalías en fondos mediante a pignoración das súas participacións, sen interromper o prazo do seu investimento.\nFinanciamento vantaxoso para os mozos\nUn dos sectores sociais máis proclives ás vías de financiamento brandas son o dos mozos entre 18 e 30 anos, xa que contan con préstamos para afrontar as súas primeiras necesidades (sacarse o permiso de conducir, adquirir un computador…) baixo condicións moi beneficiosas. Isto é así porque moitos destes produtos pódense contratar sen intereses, cun tipo nominal do 0%, que lles permite realizar estes primeiros gastos dunha forma máis sosegada e cun período de amortización que ten o seu tope máximo entre un e dous anos.\nEstá destinado para contías económicas non moi elevadas, polo xeral por baixo de 3.000 euros, que deixan acceder a estes produtos dunha maneira menos complicada que no caso das vías de crédito máis tradicionais. Os requisitos son menores e, en moitos casos, basta co aval dos pais. Tamén é habitual que estean exentos de comisións , aínda que algúns modelos puntuais están penalizados cunha comisión por apertura de en torno ao 1%.\nfinanciar interés-gl microcréditos-gl préstamo social-gl recursos


Artigos de Lavon Temple sobre Martech Zone |\nArtigos de Templo de Lavón\nSábado, 15 de febreiro de 2014 Sábado, 15 de febreiro de 2014 Templo de Lavón\nAsistín a un xantar AMA de Indianápolis onde Joel Book falou de Marketing ao poder dun. A súa presentación contiña unha infinidade de información fantástica sobre o uso do mercadotecnia dixital para atender aos clientes de xeito máis eficaz. Aínda que houbo varias quendas do programa, houbo unha que me quedou. A noción de que: servir é a nova venda. Basicamente, a idea de que axudar a un cliente é máis eficaz que intentar venderlles constantemente. Como\nLista de verificación de vacacións de mercadotecnia por correo electrónico de 5 puntos\nLuns, Agosto 20, 2012 Sábado, outubro 25, 2014 Templo de Lavón\nÉ outono, o que significa que as compras de volta á escola están en pleno curso e os estudantes están de volta á aula. Non obstante, Timing. Teña en conta que, aínda que só é agosto, varias persoas xa comezan a buscar ideas de agasallos. Se o atopan polo prezo axeitado, seguen adiante e compran para adiantarse ao xogo. Coloca os teus correos electrónicos para ese público e crea correos electrónicos para captar eses compradores. De\nAo redor do Día de San Valentín deste ano, notei que un par de organizacións empregaban un corazón na súa liña temática. (Semellante ao exemplo a continuación) Desde entón, vin máis e máis empresas que comezan a usar símbolos nas súas liñas temáticas para chamar a atención dun lector. O uso de caracteres especiais na liña de asunto é unha das últimas tendencias de correo electrónico e moitas organizacións xa están a subir. Non obstante, se aínda non o fixeches,\n"Anualmente, de marzo de 2011 a marzo de 2012, o correo electrónico en dispositivos móbiles creceu un 82.4 por cento", segundo as estatísticas móbiles de Return Path. Facer parte do móbil dos teus esforzos de mercadotecnia por correo electrónico xa non é para campañas de correo electrónico avanzadas; é unha necesidade. Recentemente, Delivra publicou How to Make Your Email Marketing Mobile Friendly, un recurso que ofrece tendencias, estatísticas e recomendacións para móbiles de 2012 sobre como preparar o teu marketing por correo electrónico para o teu público en movemento. O libro branco discute